b"\n_START_ARTICLE_\nEl Mol\xc3\xad de Riudec\xc3\xb2s\n_START_SECTION_\nDescripci\xc3\xb3\n_START_PARAGRAPH_\nEdifici constru\xc3\xaft en pedra, de planta baixa i pis, amb una petita cort pel bestiar annex, on fins no fa tants anys hi havia hagut cabres._NEWLINE_El conjunt est\xc3\xa0 format per dos cossos, un a la part posterior m\xc3\xa9s baix, i el principal, amb vessants a laterals. Cal destacar a la fa\xc3\xa7ana, un cos adossat situat a la part esquerra, amb un cobert de columnes de rajol, amb bigues i forjats de fusta, que possiblement era la pallissa._NEWLINE_La porta principal \xc3\xa9s rectangular amb llinda i brancals de pedra, hi ha el n\xc3\xbamero 35 al damunt. Al davant de la porta, a terra hi ha dues antigues moles de pedra circulars, de gaireb\xc3\xa9 m\xc3\xa9s d\xe2\x80\x99un metre de di\xc3\xa0metre._NEWLINE_El parament \xc3\xa9s sense arrebossar, amb parets de pedra i morter de cal\xc3\xa7. L\xe2\x80\x99interior es troba deshabitat i en mal estat, pendent de ser arreglat._NEWLINE_A la part del darrere es troba la bassa de l'aigua, de 13,50 X 2 metres, constru\xc3\xafda amb blocs de pedra local de gran mida, actualment coberta d\xe2\x80\x99herbes. Es conserva la boca del carcav\xc3\xa0, de dos metres d\xe2\x80\x99amplada per 1, 30 d\xe2\x80\x99al\xc3\xa7ada. L\xe2\x80\x99entrada de llum de l\xe2\x80\x99arc fa 1,10 metres i en forma de mig punt lleugerament apuntat en pedra de granit. L\xe2\x80\x99interior \xc3\xa9s tot recobert de morter hidr\xc3\xa0ulic, amb una paret de rajol al fons. Per\xc3\xb2, actualment degut a la vegetaci\xc3\xb3 \xc3\xa9s impossible arribar-hi per veure-ho.\n_START_SECTION_\nHist\xc3\xb2ria\n_START_PARAGRAPH_\nEn la Contribuci\xc3\xb3 Industrial i de Comer\xc3\xa7 d'Arb\xc3\xbacies de 1849 s'esmenta el mol\xc3\xad de Mateu Riudec\xc3\xb3s que molia 3 mesos a l'any._NEWLINE_En l'amillarament de 1935 apareix com a propi de Miquel Miralpeix i Pujol, qui declara els l\xc3\xadmits del mol\xc3\xad de Riudec\xc3\xb2s i masos Vilaret i Miralpeix: a orient amb terres dels masos Aulet, Gubern, nofre, Xuclaire, Sureda, Igl\xc3\xa9sies, Pla, Vimemers i Les Planes d'en Roca, a migdia amb el mateix propietari en terme de Sant Hilari i terrenys de mas Aulet, a ponent amb el mateix terme de Sant Hilari i a nord amb el mateix propietari en terme de Sant Hilari i el mas Galtera._NEWLINE_En el padr\xc3\xb3 de 1940 apareix habitat per una fam\xc3\xadlia de quatre membres._NEWLINE_La bassa del mol\xc3\xad que es troba al costat de la casa, va ser constru\xc3\xafda amb grans blocs de pedra de granit extrets del mateix llit de la riera. Fa uns 13,50 metres de llargada per 2 d\xe2\x80\x99al\xc3\xa7ada._NEWLINE_Es conserva tamb\xc3\xa9 la boca de la sortida de l\xe2\x80\x99aigua del carcav\xc3\xa0 que desguasa directament a la riera, pero\xc3\xb2 actualment  es troba tapat per la vegetaci\xc3\xb3._NEWLINE_Fins a finals dels anys noranta encara existia la turbina que feia moure les moles."